„ Í ríkisstjórnum þar sem menn gerðu faglegar kröfur og kysu gagnsæ vinnubrögð væru hausar farnir að fjúka , eftir þá útreið sem sjávarútvegsstefna ríkisstjórnarinnar hefur fengið , " segir Einar K. Guðfinnsson , þingmaður Sjálfstæðisflokks og fyrrverandi sjávarútvegs - og landbúnaðarráðherra , um skýrslu hagfræðinga um kvótfrumvarp ríkisstjórnarinnar . Sérfræðinganefndin gagnrýnir frumvarp núverandi sjávarútvegs - og landbúnaðarráðherra , Jóns Bjarnasonar , um breytingar á stjórn fiskveiða harðlega . Frumvarpið geri nýliðun í greininni erfiða og álögur á útgerðina verði of miklar , að mati sérfræðinganna . Einar segir niðurstöðu sérfræðingahópsins slíkan áfellisdóm yfir stefnu ríkisstjórnarflokkanna í þessum grundvallarmálaflokki að einhver hljóta að vera farinn að huga að því að hirða pokann sinn . Einar fjallar um málið á heimasíðu sinni . Þar segir Einar þetta ekki í fyrsta sinn sem stefna ríkisstjórnarflokkanna í sjávarútvegsmálum fái svona verkun . „ Í endurskoðunarnefndinni , sem kölluð hefur verið sáttanefnd , var leitað til Rannsóknarstofnunar Háskólans á Akureyri til þess að leggja mat á sjávarútvegsmálin og taka fyrningarleið ríkisstjórnarflokkanna sérstaklega út . Þar fékk fyrningarleiðin hrikalega útreið . " Þá segir Einar að það vekji athygli að ekki skuli lengur vera talað um þessi mál sem ríkisstjórnarmál heldur þess í stað talað um frumvörp Jóns Bjarnasonar . „ Það á greinilega að reyna að hengja hann fyrir að hafa lagt fram kolómöguleg frumvörp . En þá skulum við gá að einu . Þessi frumvörp eru að sönnu á stjórnskipunarlega ábyrgð Jóns Bjarnasonar . En alveg fram að því að síðasti stafkrókur var í þeim skrifaður höfðu Jóhanna Sigurðardóttir forsætisráðherra og Steingrímur J. Sigfússon hönd í bagga . Og það höfðu líka fjórir eða fimm handvaldir þingmenn stjórnarflokkanna . Þetta fólk , - einkanlega ráðherrarnir , - bera því fulla ábyrgð á hneykslinu . Frumvörpunum , sem allir fyrirverða sig nú fyrir , en voru óvart afrakstur átta mánaða vinnu , samstarfs og hrossakaupa stjórnarflokkanna í þessum málaflokki . "